ועדת הכלכלה, כנסת 16, פרוטוקול מספר 333, 2004-12-27 10:30

חברי הוועדה: אבשלום וילן אליעזר כהן

מוזמנים: יצחק רז - חוקר תאונות ראשי צביה בלאו - לשכה משפטית מינהל התעופה האזרחית: אודי זוהר - ראש מינהל התעופה יואב לבנה - ראש תחום תקינה מוטי אנגלמן - ראש מחלקת רישוי צוותי אוויר נוגה רובינשטיין - משרד המשפטים "אל-על": ראובן דרפר - ראש אגף ביקורת והבטחת איכות העבודה אהוד שבתאי - עו"ד בכיר בלשכה המשפטית עומר שלו - מזכיר ויועץ משפטי, חברת "ארקיע" גדעון ארנון - יועמ"ש, חב' "ישראייר" שרון פלדמן - חברת "ישראייר" יצחק טובלי - מנכ"ל חברת קא"ל אשל חפץ - טייס ראשי, חברת קא"ל עמרי טלמון - מנכ"ל קלוב התעופה אלחנן רוזנשטיין - מד"ר מרכז דאייה מגידו, קלוב התעופה

מכוני בדק: שמחה טייר - מנהל מורקס 61 בע"מ מיכאל פינקוס - ראש מכון הבדק של קלוב התעופה ויקטור שונברגר - ראש מינהל ניהול האיכות, תעשייה אווירית שמואל איפרגן - חטיבת בדק מטוסים, תעשייה אווירית שאול שקדי - סגן מנהל חטיבת בדק, תעשייה אווירית צבי גנישר - מנהל פרוייקט מטוסי מנהלים תעשייה אווירית יעקב גלזן - יועמ"ש, תעשייה אווירית ד"ר בנימין קלנר - החברה הישראלית לרפואה תעופתית דורון קרני - יו"ר איגוד הטייסים, האיגוד הארצי לטייסי נתיבי אוויר בישראל

קצרנית: תקנות הטיס (הפעלת כלי טיס וכללי טיסה)(תיקון), התשס"ה-2004

שלום שמחון: שלום לכולם, אני מתכבד לפתוח את הישיבה.

שלום שמחון: על סדר היום - תקנות הטיס (הפעלת כלי טיס וכללי טיסה)(תיקון).

צביה בלאו: בשנים האחרונות היו הרבה תאונות אוויריות ולכן ארגון התעופה הבינלאומי - ה-ICAO - ערך תוכנית מסוימת שמטרתה הפחתת התאונות.

צביה בלאו: התוכנית כללה מחקר, לימוד, מעקב, הדרכה והמלצה לשינוי חקיקה.

צביה בלאו: אימצנו את רוב ההמלצות של ה-ICAO והן הוכנסו בתקנות ההפעלה.

צביה בלאו: תיקון תקנה 1 - 1.

צביה בלאו: בתקנה 1 לתקנות הטיס (הפעלת כלי טיס וכללי טיסה), התשמ"ב-1981 (להלן - התקנות העיקריות), אחרי הגדרת "מנהל הרשות" יבוא: "מנוע טורבינה" - לרבות מנוע מסוג טורבו פרופלר".

צביה בלאו: תקנה 1 היא תקנה טכנית - הוספת הגדרה של מנוע טורבינה, שמופיע בהמשך התקנות.

שלום שמחון: האם יש הערות לתקנה זו?

עמרי טלמון: התיקון הטכני הזה הוא מוקש שייצא אחר כך.

עמרי טלמון: מנוע טורבינה, מנוע טורבו פרופלר ומנוע בוכנה של שלושה מנועים הם שונים לחלוטין עם אפיונים שונים לחלוטין ולכן אי אפשר לבלבל ביניהם.

עמרי טלמון: אם רוצים להגדיר, אזי צריך להגדיר בנפרד מנוע בוכנה עם פרופלר ומנוע טורבינה.

עמרי טלמון: פה לא מדובר רק בשינוי טכני, אלא שינוי מהותי מאוד.

שלום שמחון: אם אין עוד הערות, אנחנו מאשרים את תקנה 1.

צביה בלאו: תקנה 2 - "אחרי תקנה 25 לתקנות העיקריות יבוא: "מערכת מוטסת למניעת התנגשות" - 25א.

צביה בלאו: (א) החל ביום כ' בטבת התשס"ה (1 בינואר 2005), לא יפעיל אדם אווירון המונע במנוע טורבינה שהמסה המירבית המורשית לו להמראה (MTOM) עולה על 5,700 ק"ג או המורשה לשאת 20 נוסעים או יותר, אלא אם הוא מצויד במערכת Airborne Collision Avoidance System (בתקנה זו - מערכת ACAS II).

צביה בלאו: (ב) מערכת ה- ACAS II תופעל בהתאם להוראות המתאימות בכרך 4 לנספח 10 לאמנה.

צביה בלאו: (ג) הוראות תקנות משנה (א) ו-(ב) לא יחולו על אווירון המופעל לפי פרק 13.

אליעזר כהן: זו מערכת שנמצאת כמעט בכל אווירון.

עמרי טלמון: יש לי הערה לניסוח ולא לתוכן.

עמרי טלמון: כאן מדובר על תקנה שתיכנס לתוקף בעוד 30 יום ורוצה שיתקינו מערכת של 100,000 דולר על מטוס כבר בעוד שלושה ימים.

עמרי טלמון: זה לא מצלצל טוב.

אודי זוהר: זה סמנטי, כי החברות הרלוונטיות יודעות מזה כבר תקופה ארוכה.

עמרי טלמון: לכן אמרתי שהנוסח כפי שהוא קצת מצחיק.

אתי בנדלר: אם אתה אומר שיידעת אותם, זה טוב, אבל אי אפשר להטיל חובה חוקית שיש לה עלות כל כך גבוהה בהתרעה כל כך קצרה.

צביה בלאו: זמן ההיערכות הוא שלושים יום מיום הפרסום.

יואב לבנה: החברות יודעות מזה לפחות שמונה חודשים.

לאה ורון: השר העביר את מכתבו לוועדה ב-15 בדצמבר, משמע שזה לא מונח הרבה זמן כאן.

אודי זוהר: לא אמרתי שזה מונח אצלכם, אלא שיודעים מזה כבר הרבה זמן.

שלום שמחון: אם זה כך, נכתוב שזה יהיה בתוקף מה-1 במרץ 2005.

שלום שמחון: בכפוף לזה אנחנו מאשרים את תקנה 2.

צביה בלאו: תקנה 3 - "הוספת תקנה 48א - אחרי תקנה 48 לתקנות העיקריות יבוא: "העברת תפקידים וחובות בהסכם חכירה בין מדינות" - 48א.

צביה בלאו: (א) בהתאם לאמור בסעיף 83 תוספת (Article 83 bis) לאמנה, כפי שתוקנה ב-6 באוקטובר 1980, מדינת ישראל (להלן - המדינה) רשאית, בהסכם בכתב בין המדינה למדינה חברה אחרת (להלן - המדינה החברה) ובכפוף לתנאים של ההסכם - (1) להעביר למדינה החברה את התפקידים והחובות של המדינה, כולם או מקצתם, לפי סעיפים 12, 30, 31 ו-(a)32 לאמנה כמדינת רישום של כלי טיס אחד או יותר הרשומים במדינה והמופעלים בהתאם להסכם חכירה, שכר או חילופין lease, charter or interchange)) של כלי טיס או כל הסדר דומה אחר בידי מפעיל שמקום העסק העיקרי שלו, או אם אין לו מקום עסק כאמור - מושב הקבע שלו, נמצא במדינה החברה; (2) לקבל על עצמה לבצע את התפקידים והחובות, כולם או מקצתם, של המדינה החברה לפי סעיפם 12, 30, 31 ו-(a)32 לאמנה כמדינת רישום של כלי טיס אחד או יותר הרשומים במדינה החברה והמופעלים בהתאם להסכם חכירה, שכר או חילופין של כלי טיס או כל הסדר דומה אחר, בידי מפעיל שמקום העסק העיקרי שלו, או אם אין לו מקום עסק כאמור - מושב הקבע שלו, נמצא במדינה.

צביה בלאו: (ב) כל תפקיד או חובה שהועברו לפי תקנת משנה (א) - (1) למדינה חברה - ניתן, בהסכם בכתב בין המדינה לבין המדינה החברה ובכפוף לתנאים של ההסכם, להעבירם חזרה למדינה; (2) למדינה - ניתן, בהסכם בכתב בין המדינה לבין המדינה החברה ובכפוף לתנאים של ההסכם, להעבירם חזרה למדינה החברה.

צביה בלאו: (ג) כל תנאי של ההסכם כאמור בתקנת משנה (ב) ניתן לבטל או לתקן בהסכם בכתב בין הצדדים להסכם.

צביה בלאו: (ד) כל זמן שהסכם לפי תקנת משנה (א)(1) או (ב)(2) עומד בתוקף, התפקידים והחובות המפורטים בו לא יבוצעו בידי המדינה או מי מטעמה בזיקה לכלי הטיס המפורטים בהסכם.

צביה בלאו: (ה) כל זמן שהסכם לפי תקנת משנה (א)(2) או (ב)(1) עומד בתוקף, התפקידים והחובות המפורטים בו יבוצעו בידי המדינה או מי מטעמה בזיקה לכלי הטיס המפורטים בהסכם.

שלום שמחון: האם יש הערות לתקנה 3?

גדעון ארנון: הייתי שמח ללמוד את זה.

צביה בלאו: אני אקרא את דברי ההסבר: צוות מבדק ICAO המליץ למשרד התחבורה, בין היתר, לתת מענה בחיקוקי הטיס של ישראל לסוגיית החכירה של כלי טיס כפי שזו באה לידי ביטוי ב-Article 83 bis - שהוא סעיף תוספת בסעיף 83 לאמנת שיקגו.

צביה בלאו: נושא החכירה אינו מוזכר בחוק הטיס 1927, אך מוזכר בתקנות ההפעלה, לרבות אזכורו של Article 83 bis.

צביה בלאו: על מנת לאפשר למפעילים הפועלים מרוח פרקים 11, 12 ואחרים להתקשר בהסכמי חכירה, ממוקמת התקנה החדשה - 48א - בפרק "ההוראות הכלליות" , שהוא הפרק השני של תקנות ההפעלה.

צביה בלאו: נוסח התקנות המוצעות הוא אימוץ של התקנות האיריות.

צביה בלאו: משרד המשפטים אישר לנו את הנוסח.

צביה בלאו: מדובר על כללים של שמירת כללי אוויר, ציוד אלחוט במטוס , תעודות כושר טיסה ורשיונות חבר העובדים.

אודי זוהר: בעצם אנחנו "מגיירים" בפועל את מה שאנחנו עושים בהסכמי החכירה עם מדינות חברות.

אודי זוהר: העירו לנו שזה לא מופיע בתקנות ולכן הכנסנו את זה לתקנות.

דורון קרני: זה אומר איך טכנית מחכירים מטוס?

דורון קרני: לא ברורה לי המהות מאחורי הטרמינולוגיה.

שלום שמחון: אנחנו מאשרים את תקנה 3.

שלום שמחון: אני רוצה להציע כבר עתה את מה שאציע בסוף הדיון.

שלום שמחון: אני מציע שהחברות הנוגעות בדבר יבדקו לעומק את התקנות ואם יהיה משהו מהותי שצריך לתקן אותו, אנחנו נסמיך את היועצת המשפטית של הוועדה יחד עם היועצת המשפטית של משרד התחבורה לנסות לתקן.

שלום שמחון: אם יתגלה משהו דרמטי, נעצור את זה.

אודי זוהר: דרך אגב, זו תקנה שמחייבת בעיקר אותי ולא את החברות, כי מי שעושה את ההסכמים בין המדינות זה אני.

אתי בנדלר: אני מבקשת להעיר להצעה של היושב-ראש.

אתי בנדלר: אין לי בעיה להכניס שינויי נוסח, ואנחנו עושים את זה לרוב.

אתי בנדלר: אם מדובר בשינוי מהותי, הוועדה צריכה לדון בכך ולאשר.

אתי בנדלר: אני לא יכולה להיות מוסמכת לעשות שינוי מהותי.

אתי בנדלר: אפשר לומר שהאישור ייכנס לתוקף רק ב-15 בינואר, אלא אם כן תתקבל לפני כן בקשה לדיון נוסף.

שלום שמחון: אני מקבל את ההצעה.

שלום שמחון: אם נקבל בסוף התהליך הזה הערות מהותיות שייאלצו אותנו לפתוח את הדיון, נפתח אותו, ואם לא - בעוד כשלושה שבועות התקנות ייכנסו לתוקף.

צביה בלאו: תקנות 4 ו-5 הן תקנות טכניות.

צביה בלאו: מדובר בנושא טיסת ראייה מבוקרת.

צביה בלאו: תקנה 4 - תיקון תקנה 71 - בתקנה 71(א)(5) לתקנות העיקריות, במקום "משמונה ק"מ" יבוא "מחמישה ק"מ".

צביה בלאו: תקנה 5 - תיקון תקנה 98 - בתקנה 98(7) לתקנות העיקריות, במקום "8 ק"מ" יבוא "5 ק"מ".

שלום שמחון: האם יש הערות לתקנות 4 ו-5?

שלום שמחון: אין הערות ולפיכך אנחנו מאשרים תקנו אלה.

צביה בלאו: תקנה 6 - תיקון תקנה 163 - בתקנה 163 לתקנות העיקריות, תקנת משנה (ד) - תימחק.

אודי זוהר: אני מבקש למשוך את התקנה הזאת.

אודי זוהר: אני רוצה לקיים לגביו דיון נוסף.

שלום שמחון: אם כך, תקנה 6 נמשכה על-ידי ראש מינהל התעופה האזרחית.

צביה בלאו: גם תקנה 7 נוגעת לאותו הדבר וגם אותה אנחנו מושכים.

צביה בלאו: תקנה 8 - תיקון תקנה 201 - בתקנה 201 לתקנות העיקריות, בהגדרת "הפעלת כלי טיס בחקלאות", בסופה יבוא: "(4) כיבוי שריפות".

צביה בלאו: בהוראת פרק 12 שחלה על הפעלת כלי טיס קטנים ובינוניים היתה את הפונקציה של כיבוי שריפות.

צביה בלאו: הפונקציה הזאת מתאימה יותר לכלי טיס חקלאים, כי פעולת כיבוי שריפות דורשת יותר מיומנות.

צביה בלאו: טייסים כאלה נדרשים ליותר ידע ולכן מתאים יותר לעשות את הפעולה הזאת של כיבוי שריפות בפרק החקלאי.

יואב לבנה: הוספנו את זה לפרק "הפעלה חקלאית" והורדנו את זה מפרק "מוניות אוויר".

אתי בנדלר: המשמעות היא שכיבוי שריפות הוא חלק ממה שנקרא "הפעלת כלי טיס בחקלאות".

אתי בנדלר: מה המשמעות של זה?

צביה בלאו: המשמעות של זה היא שנדרשת יותר מיומנות להפעלה ושזה נגרם מהפרק ה-12, שזה לפי תקנה 230 לתקנות העיקריות.

אתי בנדלר: המשמעות היא שמי שמפעיל כלי טיס בחקלאות יצטרך להיות מיומן בכיבוי שריפות?

יואב לבנה: כן.

יואב לבנה: זה מה שקורה בפועל.

אודי זוהר: זה אומר שמי שמחזיק רשיון למוניות אוויר לא יוכל לעשות כיבוי שריפות, כי המיומנות הנדרשת היא הרבה יותר גבוהה, שכן מדובר בטיסה מסוכנת.

שלום שמחון: האם יש הערות לתקנה 8?

שלום שמחון: אין הערות ולכן אנחנו מאשרים את תקנה 8.

צביה בלאו: תקנה 9 - תיקון תקנה 208 - בתקנה 208(ב) לתקנות העיקריות, במקום פסקה (6) יבוא: "(6) המדינה החברה בה רשום כלי הטיס העבירה למדינה את תפקידיה וחובותיה באשר לתפעולו המבצעי של כלי הטיס, לציוד הרדיו שלו, לאחזקתו ולצוותו, כמפורט בתקנה 48א".

צביה בלאו: זה מתקשר לסעיף 48 שמדבר על הסכמי חכירה.

שלום שמחון: אנחנו מאשרים את תקנה 9.

שלום שמחון: דיברנו גם על תקנה 10 וגם תקנה זו מאושרת.

צביה בלאו: תקנה 11 - תיקון תקנה 268 - בתקנה 268(ב) לתקנות העיקריות, בסופה יבוא "או אם כלי הטיס הוא מסוג אווירון המונע במנוע טורבינה".

עמרי טלמון: זה המוקש שדיברתי עליו בתחילת הדיון.

עמרי טלמון: בתקנה הנוכחית מוגדר שצוות מטוס צריך להיות או הצוות המינימלי שקבע היצרן ואושר באישור סוג של מטוס, או במטוסים עם תצורה של עשרה מושבים ומעלה, חוץ ממושבי הטייסים, שני טייסים.

עמרי טלמון: עכשיו מוסיפים לזה את המילים: או אם כלי הטיס הוא מסוג אווירון המונע במנוע טורבינה".

עמרי טלמון: כלומר, ברגע שיש אווירון המונע במנוע טורבינה, צריך שני טייסים.

עמרי טלמון: זה מה שכתוב.

עמרי טלמון: יש לזה משמעויות.

עמרי טלמון: בקלוב התעופה למשל יש לנו מועדון צניחה חופשית.

עמרי טלמון: את הצנחנים מביאים במטוס מסוג ססנה קרוואן שיש לו מנוע טורבו ומטיס אותו טייס אחד.

עמרי טלמון: הוא עולה מעל חוף הבונים, זורק את הצנחנים ויורד חזרה.

עמרי טלמון: לפי התקנה הזאת צריך שני טייסים.

עמרי טלמון: דוגמה נוספת - ה"סייפן" הוא הליקופטר קטן עם ארבעה מושבים, כולל הטייס, ומה לעשות, יש לו מנוע טורבו מדחף.

עמרי טלמון: לפי התקנה הזאת צריך להוריד נוסע ולשים במקומו טייס.

עמרי טלמון: אם אני רוצה ללמוד לטוס על מטוס עם שני מנועי טורבו, אני לא יכול לעשות את זה, כי צריך שני טייסים.

אודי זוהר: אני רוצה לדון בזה שוב ולכן אני מושך את התקנה.

צבי גנישר: גם התעשייה האווירית מתנגדת לתקנה הזאת.

צבי גנישר: אנחנו מתכוונים להיכנס עתה לפיתוח כלי טיס מסוג שנקרא "מונית אוויר".

צבי גנישר: זה כלי טיס במשקל קל עם שני מנועי טורבינה ומיועד לשאת ארבעה נוסעים.

אתי בנדלר: האם להגדרה "מנוע טורבינה" שבתקנה 1 ושכבר אושרה יש השלכה לתקנות נוספות או רק לתקנה 11 המוצעת?

יואב לבנה: יש השלכה גם לתקנות נוספות.

עמרי טלמון: אני מציע להשהות את אישור תקנה 1 עד שתיבדק כל הסוגיה.

צביה בלאו: תקנה 12 - תיקון תקנה 286 - בתקנה 286 לתקנות העיקריות - (1) בתקנה משנה (א), הסיפא הפותחת במילים "העונה על דרישות פרק משנה 0" - תימחק; (2) תקנת משנה (ב) - בטלה; (3) במקום תקנת משנה (ג) יבוא: "(ג) בכל הנוגע למערכת, יכלול ספר עזר לטיסה של אווירון - (1) נהלים מתאימים לגבי - (א)שימוש בציוד; (ב) פעולות אנשי צוות האוויר בכל הנוגע לציוד; (ג) ניתוק במקרים של פעולה לא רגילה ובמצב חירום; (2) ציון כל מקורות הקלט האמורים לפעול".

צביה בלאו: (4) אחרי תקנת משנה (ה) יבוא: "(ו) תוקפה של תקנה זו עד יום י"ח באדר ב' התשס"ה (29 במרס 2005)".

צביה בלאו: מדובר במערכת אזהרה מפני קרבת קרקע.

צביה בלאו: זו אחת התקנות הבטיחותיות בהמלצת ה- ICAO.

אתי בנדלר: מדוע אתם מבקשים שהיא תפקע בעוד שלושה חודשים?

יואב לבנה: יש מכשור אחר שנכנס תחתיה.

אתי בנדלר: אני מבקש להבין את משמעות התקנה המוצעת.

אתי בנדלר: האם המערכות האלה שמנויות בתקנה הזאת, השינוי המבוקש, דורש להכניס מערכות נוספות או ציוד נוסף שלא יהיה בו צורך בחודש מרץ?

יואב לבנה: כן.

אתי בנדלר: אתם מבקשים שישקיעו לחודשיים וחצי?

יואב לבנה: זה לא רלוונטי למטוסים גדולים וחברות גדולות, אלא רק חברות קטנות ומסחריות.

יואב לבנה: זו תקנה שנכפתה עלינו על-ידי ה-ICAO.

אתי בנדלר: האם יהיו כלי טיס כאלה או אחרים שיצטרכו להכניס מאישור התקנה הזאת מכשור מסוים שהם לא יזדקקו לו ב-1 באפריל?

יואב לבנה: לא.

יואב לבנה: מה-1 באפריל הם יצרכו להכניס מכשור שימשיך לשמש אותם.

אתי בנדלר: אם כך, מדוע אתה מבקש את שהתקנה הזאת תפקע ב-29 במרץ 2005?

יואב לבנה: כי סוג המכשור משתנה.

יואב לבנה: מכשור שמשמש היום יפסיק להיות תקף באפריל 2005.

אודי זוהר: אתה רוצה שעכשיו יתקינו משהו שיפסיק להיות תקף באפריל?

יואב לבנה: לא.

יואב לבנה: יש מכשור חדש שמחליף אותו.

אתי בנדלר: אז למה להכניס בינתיים מכשור שלא יהיה בו צורך בעוד שלושה חודשים?

שלום שמחון: אנחנו לא מאשרים את תקנה 12.

צביה בלאו: תקנה 13 - הוספת תקנה 286א - אחרי תקנה 286 לתקנות העיקריות יבוא: "מערכת אזהרה ומודעות לפני השטח" - 286א.

צביה בלאו: (א) לעניין אווירונים שיוצרו לאחר יום ט"ז בניסן התשס"ב (29 במרץ 2002) יחולו הוראות אלה: (1) לא יפעיל אדם אווירון המונע במנוע טורבינה שתצורת מושבי הנוסעים המורשית שלו, למעט מושבי הטייסים, היא של יותר מתשעה מושבים, אלא אם כן האווירון מצויד במערכת אזהרה ומודעות לפני השטח (an approved terrain awarness and warning system) (בתקנה זו - מערכת TAWS)) העונה לדרישות ציוד מסוג class A in TSO-C151; מכשור האווירון חייב לכלול גם תצוגה חזותית מונעת של מצב פני השטח; (2) לא יפעיל אדם אווירון המונע במנוע טורבינה שתצורת מושבי הנוסעים המורשית שלו, למעט מושבי הטייסים, היא של שישה עד תשעה מושבים, אלא אם כן האווירון מצויד במערכת TAWS העונה, לכול הפחות, לדרישות ציוד מסוג class B in (TSO) - C151.

צביה בלאו: (ב) לעניין אווירונים שיוצרו לפני יום ט"ז בניסן התשס"ב (29 במרס 2002) יחולו הוראות אלה: (1) לא יפעיל אדם אווירון המונע במנוע טורבינה שתצורת מושבי הנוסעים המורשית שלו, למעט מושבי הטייסים, היא של יותר מתשעה מושבים, אחרי יום י"ח באדר ב' התשס"ה (29 במרס 2005), אלא אם כן האווירון מצויד במערכת TAWS העונה לדרישות מסוג class A in TSO-C151; מכשור האווירון חייב לכלול גם תצוגה חזותית מונעת של מצב פני השטח; (2) לא יפעיל אדם אווירון המונע במנוע טורבינה שתצורת מושבי הנוסעים המורשית שלו, למעט מושבי הטייסים, היא של שישה עד תשעה מושבים, אחרי יום י"ח באדר ב' התשס"ה (29 במרס 2005), אלא אם כן האווירון מצויד במערכת TAWS העונה, לכול הפחות, לדרישות ציוד מסוג class B in TSO - C151.

צביה בלאו: (ג) ספר עזר לטיסה של אווירון יכלול, בכל הנוגע למערכת ה-TAWS, נהלים מתאימים לגבי - (1) השימוש במערכת; (2) פעולות אנשי צוות האוויר הנדרשות עם קבלת אזהרות קוליות או חזותיות ממערכת ה-TAWS".

עמרי טלמון: אני מתייחס בעיקר למטוסים מתחת ל-5,700 ק"ג.

עמרי טלמון: כאמור, קיבלתי את התקנות האלה ביום שישי וקשה לי להתייחס אליהן, כי בעולם הגדול יש חופשת כריסמס ולכן אנשי הקשר שיש לנו בארצות הברית, ב-GAA וב-ICAO אינם זמינים.

עמרי טלמון: לפיכך אני מדבר מהזיכרון, אני לא בטוח - הואיל וגם רופא המינהל הגדיר אותי כ"חטיאר" - אבל אני אשתדל.

עמרי טלמון: העתיקו כאן את התקנות של ה-FAA.

עמרי טלמון: כמה זמן מראש הם נתנו לטייסים?

יואב לבנה: התקנה הזאת ידועה שנתיים לכול המפעילים הרלוונטיים.

עמרי טלמון: היא לא ידועה כתקנה ישראלית, אלא כתקנה אמריקנית.

יואב לבנה: טיוטה הועברה למפעילים כבר לפני שנתיים.

עמרי טלמון: אבל היא לא היתה בתוקף.

עמרי טלמון: הזירה שלנו היא אירופה ולא הצלחתי לברר מה המצב באירופה.

עמרי טלמון: לידיעתי זה לא אומץ שם.

עמרי טלמון: מלבד זאת, מינהל התעופה האזרחית לא יכול להיות שוטר של כל העולם.

עמרי טלמון: זו אחריותו של מפעיל ואם הוא רוצה לטוס לאירופה, שיתאים לתקן האירופאי.

עמרי טלמון: מדובר במערכת שעולה 30,000 דולר ולפחות שלושה חודשי התקנה.

שלום שמחון: מאחר שמדובר פה בהרבה מאוד חומר שגם לי קשה לקלוט אותו, אני לא בטוח שאני יכול להרשות לעצמי לאשר משהו שאני לא מבין אותו.

שלום שמחון: לפיכך אנחנו נעצור כאן.

אתי בנדלר: אם צריך ציוד יקר אין לי בעיה עם זה, השאלה היא אם צריך ציוד יקר רק לתקופה מוגבלת.

אודי זוהר: השאלה שלך לגבי התקופה המוגבלת נכונה.

אודי זוהר: תקנה 13 מחליפה למעשה את תקנה 12.

שלום שמחון: אני מציע שתעברו על התקנות עם כל החברות הרלוונטיות, תצמצמו את חילוקי הדעות ותחזרו לוועדה.

אודי זוהר: הדיאלוג עם החברות אינו הבעיה.

אתי בנדלר: אני מזכירה שלא נשמעו דברי הסבר לגבי תקנה 13, היא רק נקראה, כך שלמעשה הוועדה בעצם לא דנה בתקנה הזאת.

שלום שמחון: אני מודה לכולם, הישיבה נעולה.

שלום שמחון: - - - - - - - -